JANET NICĂ

S-a născut la 12 mai 1948 în localitatea Ostroveni, judeţul Dolj. Profesor de limba română şi limba franceză în localitatea natală şi în oraşul Bechet. A publicat poezii, eseuri, critică literară, aforisme şi epigrame în revistele: “Ramuri”, “Luceafărul”, “Contemporanul”, “Convorbiri literare”, “Familia” și multe altele.

A publicat 20 de cărţi, dintre care: ”Semănătorul de limite”, poezii – 1981; „Shinto – calea zeilor”, haikuuri, Craiova – 1998; „Năstruşnicitelnic”, paradoxuri umoristice, Craiova – 2007; „Un juvete printre pești”, epigrame, Craiova – 2014; „Epigrame pe bustul meu”, Craiova – 2018; „De la grădi’, de la școală”, Craiova – 2018; „Les fleurs de la démo(no)cratie”, București – 2020; „Alfabetul fistichiu pentru părinţii copilăroşi”, Craiova, -2021. A câştigat, până în prezent, 130 de premii naţionale pentru poezie, eseu, critică literară şi epigrame şi este prezent în 100 de antologii literare.

Este Preşedintele Cenaclului Comuna Literară Bechet, din 1975 până în prezent, membru al Societății Scriitorilor Olteni; din 2000, redactor la revista Lamura, departamentul Literatură şi artă; din 2004, membru fondator şi vicepreşedinte al Cenaclului Epigramiştilor Olteni (2008); membru al Uniunii Epigramiștilor din România (2009); membru al Ligii Scriitorilor Români (2009); membru al Uniunii Ziariștilor Profesioniști din România (2012); secretar general de redacţie la revista de cultură universală „Constelaţii diamantine”, din 2010; redactor-şef la revista „Cugetul” a Cenaclului Epigramiştilor Olteni, din 2014. Cetăţean de onoare al oraşului Bechet, din 2005, şi al comunei Ostroveni, Dolj, din 2021.

PROGRES

C-o literă, tot veacu-a progresat

Și, musai, ne-adaptăm încet-încet;

Elev, student, stăteam la

INTERNAT,

Acum, profesor, stau pe…

INTERNET!

PEISAJ, amfibrah

Arareori, ploaia mai cade

Pe câmpuri, pe codrii de brad…

E vară şi-s cincizeci de grade,

Dar ţara-i în ultimul grad!

UNUI POET

Și-a părăsit, de-o vreme, țara,

Să scrie versuri în Sahara,

Dar și în țară, lucru cert,

Scrisese versuri…în deșert!

CA LA JUNIMEA

Cum am citit mai multe sticle,

În casa mea, sunt Eminescu,

Soția, Veronica Micle,

Iar soacra, Titu Maiorescu!

IERI A FOST ZIUA ÎMBRĂȚIȘĂRII

Cum, căutând, de ieri, mereu,

Și nu mai dau de portofel,

E clar de ce vecinul meu

M-a-mbrățișat cu-atâta zel!

UN PÂLC DE GHIOCEI

În curte-s ghiocei, de săptămâni,

La fel de albi ca pânza Penelopei;

Privindu-i, zici că-s demnitari

români

Prezenți în parlamentul Europei!

DE MIRARE, amfibrah

De Gheorghe, primarul din sat,

Se miră toţi cei cumsecade:

Cum, Doamne, de s-a degradat,

Bând ţuică de treizeci de grade!

UNUI SCRIITOR

Se dă cocoș, se dă păun,

Că mintea-i zboară şi e bun,

Dar, spus pe faţă, evident,

Mereu e-n…pană de talent!

SFÂRȘIT DE IARNĂ

A nins azi-noapte, mult, pe

strada mea,

Și, bucuros, făcui un om de nea,

Dar, cum afară vremea-i

călduroasă,

Să stea-nghețat, îl iau la mine-n

casă!

UNUI PREMIER

Un tip, se pare, cu păcate,

Cu un trecut bizar, sinistru,

E susţinut, mereu, din spate,

Dar n-are faţă de ministru.

DACĂ AZI E ZIUA CLĂTITELOR

Acest guvern, ce tot promite

Că face bine orișicui,

Chiar dacă, azi, ne dă clătite,

E vai de cozonacul lui!

UNEI POETE

Volumul ei de poezii,

De mâine, nu mai e mister,

Se va băga în farmacii

……………..ca somnifer!

DUMIRIRE TARDIVĂ

De ce moneda noastră-i LEUL,

M-am întrebat un timp, apoi,

Am priceput, căci am liceul:

E JUNGLĂ deasă-aici, la noi!

Viorel Martin, membru USR, UZPR, UER

Contents